เบี้ยประกันนาข้าวคลังยันที่210บาท
สศค.ยันเบี้ยประกันภัยนาข้าว 210 บาท เหมาะสมแล้ว เตรียมส่งข้อมูลเพื่อชี้แจงคลัง
8 มิ.ย. 2555

สศค.ยันเบี้ยประกันภัยนาข้าว 210 บาท เหมาะสมแล้ว เตรียมส่งข้อมูลเพื่อชี้แจงคลัง
นายลวรรณ แสงสนิท ผู้อำนวยการสำนักนโยบายระบบการคุ้มครองผลประโยชน์ทางการเงินสำนักงานเศรษฐกิจการคลัง (สศค.) ในฐานะผู้ดูแลโครงการประกันภัยนาข้าว เปิดเผยว่า เตรียมข้อมูลในเรื่องการเปิดรับประกันภัยนาข้าว เพื่อชี้ แจงต่อนายกิตติรัตน์ ณ ระนอง รองนายกรัฐมนตรีและ รมว.คลัง หลังจากที่การประชุมคณะรัฐมนตรี (ครม.) เมื่อวันที่ 5 มิ.ย.ยังไม่อนุมัติให้ดำเนินโครงการ 
ทั้งนี้ ยืนยันว่าเบี้ยประกันที่คิด 210 บาทต่อไร่นั้น เป็นอัตราที่เหมาะสม โดยการกำหนดเบี้ยในอัตราดังกล่าวเป็นการกำหนดร่วมกันระหว่าง สศค. และทางบริษัทประกัน ซึ่งได้หารือกันมาหลายครั้ง โดยพิจารณาถึงสถิติน้ำท่วมย้อนหลังของไทยในช่วง 8 ปี ความคุ้มครองต่อภัยต่างๆ ว่าควรเป็นอย่างไร และการชดเชยค่าสินไหมว่าควรจะได้ไร่ละเท่าใด ซึ่งการพิจารณามาจากข้อเท็จจริงที่เกิดขึ้นทั้งหมด 
“เบื้องต้นกำหนดวงเงินคุ้มครองภัยธรรมชาติ 6 ภัย ได้แก่ อุทกภัย ฝนทิ้งช่วงลมพายุ อากาศหนาว ลูกเห็บและอัคคีภัยอยู่ที่ 1,111 บาทต่อไร่ และวงเงินคุ้มครอง555 บาทต่อไร่ สำหรับภัยศัตรูพืชและโรคระบาด” นายลวรรณ กล่าว 
อย่างไรก็ตาม แม้ว่าขณะนี้บางพื้นที่จะเริ่มปลูกข้าวไปแล้ว ไม่น่าจะมีผลกระทบต่อการขายประกันนาข้าวในปีนี้ เพราะความคุ้มครองคิดอัตราเดียวตลอดอายุของข้าว ไม่เหมือนปีที่ผ่านมาคิดความคุ้มครองให้ตามอายุการเพาะปลูก
รายงานข่าวแจ้งว่า ในการประชุม ครม.เมื่อวันที่ 5 มิ.ย. ที่ประชุมเห็นว่าเบี้ยประกันที่คิด 210 บาท/ไร่ เมื่อรวมอากรแสตมป์และภาษีมูลค่าเพิ่มจะเป็นค่าเบี้ยประกันภัยสุทธิ 225.77 บาทต่อไร่นั้นยังเป็นอัตราสูงเกินไปจากปีที่ผ่านมาอยู่ที่ 129.47 บาท/ไร่ 
ครม.ได้มอบหมายให้นายกิตติรัตน์ไปช่วยพิจารณา ซึ่งจะมีการนำเข้าไปหารือในที่ประชุมคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) ในวันที่ 8 มิ.ย.นี้ ถึงแนวทางการเข้ามาช่วยอุดหนุนให้เกษตรกรว่าจะเป็นเท่าใด เพราะแนวทางที่กระทรวงการคลังเสนอไปนั้นรัฐบาลต้องจ่ายให้เกษตรกร 150 บาท/ไร่ ครม.มองว่าเป็นเงินที่สูงเกินไปทั้งนี้ความคุ้มครองจากโครงการประกันสำหรับภัยธรรมชาติอยู่ที่ 1,111 บาทต่อไร่ สำหรับภัยศัตรูพืชและโรคระบาด อยู่ที่ 555 บาทต่อไร่